SKRIFTLIG FORESPØRGSEL E-1845/02

af Marco Cappato (NI) til Kommissionen

(28. juni 2002)

Om: Arrestationen af den tunesiske statsborger Zouhair Yahayaoui

Den 4. juni 2002 blev Zouhair Yahayaoui arresteret af det tunesiske politi. Han blev hentet af politimænd i civil, der ikke identificerede sig, og fulgt hjem, hvor politimændene uden nogen ransagningskendelse konfiskerede personligt edb-udstyr. Yahayaoui er webmaster for hjemmesiden www.tunezine.com, hvor der findes to online debatgrupper og et dagligt nyhedsbrev. På denne hjemmeside offentliggøres artikler og oplysninger om Tunesiens politiske situation, der er præget af manglende frihed og undertrykkelse af alle, der taler imod præsident Zine Ben Alis magtstilling.

Yahayaoui stilledes for første gang for førsteinstansretten i Tunis den 13. juni 2002 anklaget for udbredelse af falske oplysninger og tyveri. For hver af disse lovovertrædelser risikerer Yahayaoui at få op til fem års fængsel. Retssagen blev genoptaget den 20. juni 2002, og i mellemtiden havde advokaterne endnu ikke fået tilladelse til at møde deres klient.

Har Kommissionen planer om formelt at anmode ambassadøren for Republikken Tunesien om at redegøre for situationen? I benægtende fald hvorfor ikke? Hvilke svar har den i bekræftende fald modtaget?

Hvilke skridt vil Kommissionen tage for at få den tunesiske regering til at garantere, at de tunesiske myndigheder sikrer Zouhair Yahayaoui retten til ytringsfrihed og en retfærdig retssag?

Hvilke skridt vil den tage for at standse den konstante og systematiske krænkelse af de tunesiske borgeres borgerlige og politiske rettigheder, der er et klart brud på artikel 2 i associeringsaftalen mellem EU og Tunesien?

Samlet svarafgivet på Kommissionens vegne af Christopher Pattenpå skriftlige forespørgsler E-1845/02 og P-2065/02

(26. juli 2002)

Kommissionen holdes gennem flere kilder underrettet om overtrædelser af menneskerettighederne i Tunesien, navnlig i sagerne vedrørende Zouhair Yahyaoui og Radhia Nashraoui. I juli 2002 rejste Kommissionen i meget tydelige vendinger spørgsmålet om respekten for de grundlæggende menneskerettigheder over for flere tunesiske ministre og højt placerede tjenestemænd, herunder statssekretæren i det tunesiske udenrigsministerium Youssef Mokaddem.

Kommissionen har også til hensigt at undersøge andre samarbejdsmuligheder med andre medlemsstater.

Ud over de mere traditionelle diplomatiske kontakter råder Kommissionen over yderligere et hjælpemiddel, d.v.s. det økonomiske samarbejde med de tunesiske myndigheder, som i stigende grad er orienteret mod fremme af menneskerettighederne, demokrati og retsstatsprincippet. Særlig vigtig i denne sammenhæng er et program til modernisering af det tunesiske retsvæsen, som er under udarbejdelse, og som vil få en betydelig virkning på lang sigt.

Samtidig er Tunesien et af 29 mållande for det europæiske initiativ for demokrati og menneskerettigheder i perioden 2002-2004. En af de to hovedprioriteter, som er fastsat for Tunesien, er retsvæsenets uafhængighed og adgangen til domstolene (indkaldelse af forslag, som er åben for uafhængige, ikke-statslige organisationer (ngo'er) vil blive gennemført i 2002).

Endelig vil Kommissionen på det kommende møde i associeringsudvalget (i Tunis den 24. september 2002) få lejlighed til at fortsætte sin permanente politiske dialog med den tunesiske regering, bl.a. om menneskerettigheder og demokrati.